CELEX: 32018D0119(01)
Language: bg
Date: 2018-01-18 00:00:00
Title: Решение на Комисията от 18 януари 2018 година за създаване на експертна група по спазване на законодателството и управление в областта на околната среда

19.1.2018   
            
            
               BG
            
            
               Официален вестник на Европейския съюз
            
            
               C 19/3
            
         РЕШЕНИЕ НА КОМИСИЯТА
   от 18 януари 2018 година
   за създаване на експертна група по спазване на законодателството и управление в областта на околната среда
   (2018/C 19/03)
   ЕВРОПЕЙСКАТА КОМИСИЯ
   като взе предвид Договора за функционирането на Европейския съюз,
   като има предвид, че:
   
               (1)
            
            
               Член 191 от Договора възлага на Съюза и на държавите членки задачата да гарантират, че политиката на Съюза в областта на околната среда допринася за опазване, защита и подобряване на качеството на околната среда, и има за цел постигането на високо равнище на защита.
            
         
               (2)
            
            
               С цел осигуряване на по-добро изпълнение и спазване на законодателството на Съюза в областта на околната среда, в съответствие със съобщението на Комисията, озаглавено „Действия на ЕС за подобряване на спазването на законодателството и управлението в областта на околната среда“ (1), Комисията се нуждае от експертния опит на специалисти в рамките на консултативен орган.
            
         
               (3)
            
            
               Поради това е необходимо да се сформира експертна група по спазване на законодателството и управление в областта на околната среда и да се определят нейните задачи и структура.
            
         
               (4)
            
            
               Групата следва да подпомогне разработването на документи с насоки за добри практики за гарантиране на спазването на законодателството в областта на околната среда, други помощни документи, включително за професионалните умения и експертния опит, както и оценка на националните системи, включително дейности за увеличаване на обхвата и разпространение по отношение на гарантиране на спазването на законодателството и управлението в областта на околната среда. Групата следва също така да помогне в координирането и мониторинга на изпълнението на действията за подобряване на спазването на законодателството и управлението в областта на околната среда и да подпомогне Комисията при изготвянето на инициативи в областта на политиката и на законодателни предложения, свързани с по-широки въпроси на управлението в областта на околната среда.
            
         
               (5)
            
            
               Групата следва да бъде съставена от експерти от държавите — членки на ЕС, както и от представители от съществуващи общоевропейски професионални мрежи, занимаващи се с въпроси по гарантирането на спазване на законодателството и управление в областта на околната среда.
            
         
               (6)
            
            
               Следва да се определят правила за оповестяване на информация от страна на членовете на групата.
            
         
               (7)
            
            
               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (2),
            
         ПРИЕ НАСТОЯЩОТО РЕШЕНИЕ:
   Член 1
   Предмет
   Създава се експертна група по спазване на законодателството и управление в областта на околната среда. Групата ще се нарича „Форум по спазване на законодателството и управление в областта на околната среда“.
   Член 2
   Задачи
   Задачите на групата са:
   
               а)
            
            
               да подпомага Комисията при координирането и мониторинга на изпълнението на действията за подобряване на спазването на законодателството и управлението в областта на околната среда, както и при изготвянето на законодателни предложения или инициативи по политиката за спазване на законодателството и управление в областта на околната среда:
               
                           i)
                        
                        
                           насърчаване на спазването, мониторинг и правоприлагане (осигуряване на спазването);
                        
                     
                           ii)
                        
                        
                           достъп до правосъдие по въпроси на околната среда;
                        
                     
                           iii)
                        
                        
                           достъп до информация за околната среда;
                        
                     
                           iv)
                        
                        
                           участие на обществеността;
                        
                     
                           v)
                        
                        
                           всякакви други въпроси, свързани с управлението;
                        
                     
         
               б)
            
            
               да установи сътрудничество и координация между Комисията, държавите членки и съществуващите общоевропейски професионални мрежи (3) по въпросите, свързани с изпълнението на законодателството на Съюза, програмите и политиките на Съюза в областта на околната среда;
            
         
               в)
            
            
               да създаде условия за обмен на опит и добри практики за спазване на законодателството и управление в областта на околната среда.
            
         Член 3
   Консултации
   Комисията може да се консултира с групата по всеки въпрос по изпълнението на действията, свързани със спазване на законодателството и управление в областта на околната среда, включително изпълнението на действия за подобряване на спазването на законодателството и управлението в областта на околната среда (4), преразглеждането му и определянето на по-нататъшните действия за периода след 2019 г.
   Член 4
   Членство
   1.   Членове са органите на държавите членки и други публични субекти.
   2.   По-специално, членове на групата са следните публични субекти:
   
               а)
            
            
               Мрежа на Европейския съюз за прилагане и спазване на правото в областта на околната среда;
            
         
               б)
            
            
               Европейска мрежа на прокурорите за околната среда;
            
         
               в)
            
            
               Форум на ЕС на съдиите за околната среда;
            
         
               г)
            
            
               EnviCrimeNet;
            
         
               д)
            
            
               Европейска мрежа на ръководителите на агенции по опазване на околната среда;
            
         
               е)
            
            
               Европейска организация на върховните одитни институции;
            
         
               ж)
            
            
               Европол;
            
         
               з)
            
            
               Евроюст.
            
         3.   Органите на държавите членки и другите публични субекти излъчват свои представители и са длъжни да гарантират, че техните представители осигуряват високо ниво на експертни знания.
   4.   Членовете, които вече не са в състояние да допринасят ефективно към разискванията на експертната група, които според съответната служба на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на групата и могат да бъдат заменени за оставащата част от мандата си.
   Член 5
   Председател
   Групата се председателства от представител на ГД „Околна среда“.
   Член 6
   Функциониране
   1.   Групата действа по искане на ГД „Околна среда“, в съответствие с приложимите хоризонтални правила за експертните групи към Комисията („хоризонталните правила“) (5).
   2.   Заседанията на групата обикновено се провеждат на територията на Комисията.
   3.   Услугите на секретариат се осигуряват от ГД „Околна среда“. Длъжностни лица на Комисията от други служби, които проявяват интерес към работата на групата, могат да участват в заседанията на групата и на нейните подгрупи.
   4.   Със съгласието на ГД „Околна среда“ групата може, с обикновено мнозинство на своите членове, да реши обсъжданията ѝ да бъдат открити.
   5.   Протоколът от обсъжданията по всяка точка от дневния ред и по изразените от групата становища е съдържателен и пълен. Протоколът се изготвя от секретариата под отговорността на председателя.
   6.   Групата приема с консенсус своите становища, препоръки или доклади. При гласуване резултатът от гласуването се решава с обикновено мнозинство на членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
   Член 7
   Подгрупи
   1.   ГД „Околна среда“ може да създаде подгрупи за целите на проучване на конкретни въпроси на базата на задание, определено от ГД „Околна среда“. Подгрупите функционират в съответствие с хоризонталните правила и се отчитат пред групата. Те се разпускат веднага след приключването на възложения им мандат.
   2.   Членовете на подгрупи, които не са членове на групата, се избират чрез публична покана за представяне на кандидатури, в съответствие с хоризонталните правила (6).
   Член 8
   Поканени експерти
   ГД „Околна среда“ може да покани експерти със специфични експертни познания по даден въпрос от дневния ред, които да вземат участие в работата на групата или подгрупите само по него.
   Член 9
   Наблюдатели
   1.   На физически лица, организации или други публични субекти, различни от изброените в член 4, може да бъде предоставен статут на наблюдател в съответствие с хоризонталните правила, чрез пряка покана.
   2.   Организациите или публичните субекти, определени за наблюдатели, излъчват свои представители.
   3.   Председателят може да разреши на наблюдателите и техните представители да участват в разискванията на групата и да предоставят експертни знания. Те обаче нямат право на глас и не участват във формулирането на препоръки или съвети на групата.
   Член 10
   Процедурен правилник
   По предложение на ГД „Околна среда“ и с нейно съгласие, групата приема с обикновено мнозинство от членовете си процедурния си правилник въз основа на стандартния процедурен правилник за експертните групи, в съответствие с хоризонталните правила (7).
   Член 11
   Професионална тайна и работа с класифицирана информация
   Членовете на групата, техните представители и поканените експерти и наблюдатели са обвързани със задължението за опазване на професионална тайна, което по силата на Договорите и правилата за тяхното прилагане важи за всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (8) и 2015/444 (9) на Комисията. При неспазване на тези задължения Комисията може да предприеме всички подходящи мерки.
   Член 12
   Прозрачност
   1.   Групата и нейните подгрупи се регистрират в Регистъра на експертните групи и други подобни органи към Комисията („Регистъра на експертните групи“).
   2.   Що се отнася до състава на групата, в Регистъра на експертните групи се публикуват следните данни:
   
               а)
            
            
               наименованията на органите на държавите членки;
            
         
               б)
            
            
               наименованията на другите публични субекти;
            
         
               в)
            
            
               имената на наблюдателите.
            
         3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове не трябва да е обвързан с изискване за регистриране на потребителите или с някакво друго ограничение. По-специално, дневният ред и други съответни свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (10).
   Член 13
   Разходи за заседанията
   1.   Участниците в дейностите на групата и на подгрупите не получават възнаграждение за извършените от тях услуги.
   2.   Пътните и дневните разходи на участниците в дейностите на групата и подгрупите се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията в рамките на годишната процедура за разпределение на ресурсите.
   
      Съставено в Брюксел на 18 януари 2018 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  COM(2018)10.
   
      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (3)  Мрежа на Европейския съюз за прилагане и спазване на правото в областта на околната среда (IMPEL), Форум на ЕС на съдиите за околната среда (EUFJE), Европейска мрежа на прокурорите за околната среда (ENPE), EnviCrimeNet, Европейска мрежа на ръководителите на агенции по опазване на околната среда (NEPA), Европейска организация на върховните одитни институции (EUROSAI).
   
      (4)  COM(2018)10.
   
      (5)  Решение на Комисията от 30.5.2016 г. за установяване на хоризонтални правила относно създаването и функционирането на експертните групи към Комисията, C(2016) 3301, член 13, параграф 1.
   
      (6)  C(2016) 3301, членове 10 и 14.2.
   
      (7)  C(2016) 3301, член 17.
   
      (8)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
   
      (9)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).
   
      (10)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145 31.5.2001 г., стр. 43).